中隠
作者：張孝祥
朝代：宋

paragraphs: 吾家中隠君，才比萬斛泉。
短小精悍姿，一劍當雄邊。
去年郴州賊，俯視衡嶽顛。
君從襄陽來，孤忠作戈鋋。
譚笑百雉安，凈洗湖嶺煙。
謂當酬王勳，金印如斗懸。
言歸遽如許，此意誰爲宣。
小隠即居山，大隠即居廛。
夫君處其中，政爾當留連。
早晚有詔書，喚君遠朝天。
欲爲中隠遊，更著三十年。